Taman Buaya dan Rekreasi Melaka

Taman Buaya Melaka (nama rasmi: Taman Buaya dan Rekreasi Melaka, disingkatkan sebagai TBRM) ialah sebuah zoo persendirian yang menempatkan pelbagai spesis buaya dan aligator sebagai tarikan utama serta beberapa spesis lain seperti burung dan haiwan reptilia. Taman ini terletak di Ayer Keroh di negeri Melaka, kira-kira 15 kilometer dari Bandaraya Melaka dan kira-kira 135 kilometer dari Kuala Lumpur. TBRM juga terletak berhampiran dengan Zoo Melaka dan Taman Botanikal Melaka serta bersebelahan dengan kedai rangkaian makanan segera, McDonald's.

Setakat tahun 2023, TBRM memiliki sebanyak 400 ekor haiwan dari pelbagai spesis. Daripada jumlah itu, terdapat lebih kurang 100 ekor buaya dan aligator dari spesis berbeza seperti Buaya Jejulung, Buaya Tembaga, Buaya Siam dan Buaya Caiman. Antara aktiviti yang boleh dilakukan di sini ialah memberi makan kepada buaya, melihat pertunjukan buaya serta bermain di taman tema yang terdapat di dalam zoo.

Tidak seperti kebanyakkan lokasi pelancongan lain di Melaka, Taman Buaya Melaka dimiliki oleh syarikat swasta iaitu ARTAC Holdings Sdn. Bhd. dan diuruskan oleh anak syarikatnya, Taman Buaya & Rekreasi Melaka Sdn. Bhd. yang ditubuhkan sejak tahun 1987. Kawasan seluas 3.5 hektar ini pernah diiktiraf sebagai taman buaya terbesar di Malaysia, serta memiliki beberapa kawasan tarikan di dalamnya seperti Aviari Burung, di mana spesis burung bebas berterbangan di dalam ruang sangkar besar serta Miniatur Malaysia yang menampilkan beberapa bangunan ikonik di Malaysia dalam saiz yang kecil.

 Pameran dan tarikan 
 Lembah Buaya 
Lembah Buaya merupakan kawasan tarikan utama di TBRM. Setakat tahun 2023, ia menempatkan sebanyak 100 ekor buaya dan aligator dari 3 keluarga utama ialah Crocodylidae, Gavialidae dan Caimaninae. Antara spesies buaya dan aligator yang ditempatkan di TBRM termasuklah jejulung (Tomistoma schlegelii), siam (Crocodylus siamensis) dan tembaga (Crocodylus porosus) serta satu spesies aligator iaitu American alligator. Antara buaya yang paling mendapat perhatian ialah "King" iaitu spesies buaya tembaga seberat kira-kira 900 kilogram dan 4.9 meter panjang yang merupakan "ketua" buaya di sana. "King" dikatakan mampu memakan sehingga 12 ekor ayam untuk satu hidangan.

Selain "King", buaya kedua terbesar di TBRM dikenali sebagai "Harris" juga sering menjadi tarikan pengunjung. Setakat tahun 2021, Harris dianggarkan berusia 50 tahun dan memiliki berat sebanyak lebih 800 kilogram. Pada setiap masa, Harris biasanya ditemani oleh seekor buaya betina yang dikenali sebagai "Ezza". Nama kedua-dua buaya ini pula diberikan sekitar tahun 1993 oleh penjaga TBRM berdasarkan kepada nama watak filem yang terkenal pada ketika itu.

 Taman Miniatur Malaysia 
Miniatur Malaysia (nama rasmi: Malaysia In Miniature) ialah sebuah kawasan di dalam TBRM yang menempatkan sebanyak 14 replika monumen ikonik di Malaysia dalam saiz yang lebih kecil. Kawasan ini dibangunkan sekitar tahun 2008, namun pengunjung hanya dibenarkan untuk berada di sekeliling taman sahaja. Replika monumen yang terdapat di sana ialah:
 Bangunan Parlimen Malaysia
 Bangunan Stadthuys
 Istana Kehakiman, Putrajaya
 Jambatan Pulau Pinang
 Kubu A Famosa
 Litar Antarabangsa Sepang
 Masjid Negara, Kuala Lumpur
 Menara Berkembar Petronas
 Menara Kuala Lumpur
 Perdana Putra
 Replika keris
 Replika bunga Raflesia
 Tugu Negara

 Taman Aviari 
Taman Aviari ialah sebuah kawasan yang menempatkan pelbagai spesies unggas dan burung seperti angsa, ayam belanda, itik dan burung bayan. Spesies burung yang dipamerkan di sini tidak dikurung dalam sangkar kecil, sebaliknya ia dibiarkan bebas kerana taman itu sendiri ditutup dengan sangkar yang besar bagi menampakkan seolah-olah seperti berada di dalam habitat semula jadi. 

Pada bulan Februari 2023, ARTAC Holdings selaku pemilik TBRM membawa masuk kira-kira 70 ekor burung cinta dan dilepaskan di dalam taman ini. Spesies ini dikategorikan sebagai spesies "Hampir Terancam" dan pemilikan haiwan ini memerlukan permit khas yang dikeluarkan oleh Jabatan Perlindungan Hidupan Liar dan Taman Negara (PERHILITAN). Spesies yang berasal dari benua Afrika ini dianggarkan bernilai kira-kira RM350 untuk seekor.

 Pengurusan haiwan 
Pada tahun 1993, PERHILITAN Melaka berjaya menangkap seekor buaya dari spesis tembaga yang sedang berenang berdekatan Sungai Melaka semasa berlakunya banjir kilat pada ketika itu. Buaya itu kemudian dihantar ke TBRM dan diberi nama "Aris". Ia digelar sebagai buaya yang paling ganas sekali di TBRM dan memiliki berat sebanyak 800 kilogram dan panjang kira-kira 15 kaki setakat tahun 2021.

Krisis ekonomi yang berlaku pada tahun 1997 telah menyebabkan pendapatan zoo terjejas akibat kurangnya pengunjung. Pengurusan TBRM pada ketika itu menampilkan persembahan kanak-kanak beraksi bersama buaya bagi menarik perhatian lebih ramai pengunjung, sekaligus meningkatkan pendapatan zoo.

Semasa tercetusnya pandemik COVID-19 di Malaysia, pelaksanaan Perintah Kawalan Pergerakan (PKP) telah menyebabkan TBRM ditutup kerana premis di bawah sektor pelancongan tidak dibenarkan untuk dibuka. Untuk memastikan dana yang mencukupi bagi menjaga kebajikan haiwan di sana, pengurusan TBRM memperkenalkan "Lawatan Maya", iaitu sebuah konsep di mana orang ramai boleh mengikuti paparan video secara siaran langsung dari TBRM itu sendiri yang disiarkan menggunakan aplikasi Google Meet. Walaupun begitu, hanya 500 pengguna sahaja dibenarkan untuk tiap-tiap sesi dan bayaran sebanyak RM7 dikenakan sebelum pautan Google Meet diberikan. 

Lawatan maya ini berlangsung selama kira-kira 1 jam setengah dan pengguna didedahkan kepada aktiviti yang sedang dilakukan haiwan di sana termasuklah lebih dari 100 ekor buaya, 6 spesies ular dan beberapa spesies lain sambil penerangan diberikan oleh petugas TBRM. Pengguna yang memohon untuk mengikuti sesi lawatan maya ini kebanyakkannya adalah mereka dari luar Melaka, seperti Johor, Kuala Lumpur, Sarawak dan Selangor.

 Sumber 

 Lihat juga 

Taman Buaya Miri dan Zoo Mini

Kategori:Zoo di Malaysia
Kategori:Pelancongan di Melaka
Kategori:Penubuhan 1987 di Malaysia